## Statut Hrvatskog zavoda za zapošljavanje

### NN 86/2003 (24.5.2003.), Statut Hrvatskog zavoda za zapošljavanje

# HRVATSKI ZAVOD ZA ZAPOŠLJAVANJE

1049

Na
temelju članka 59. Zakona o posredovanju pri zapošlja­vanju i pravima za
vrijeme nezaposlenosti (»Narodne novine« br. 32/02 i 86/02) i članka 54. stavka
1. Zakona o ustanovama (»Narodne novine« br. 76/93; 29/97 i 47/99) Upravno vijeće
Hrvat­skog zavoda za zapošljavanje na 11. sjednici održanoj  10. travnja 2003. donijelo je

## STATUT

### HRVATSKOG ZAVODA ZA ZAPOŠLJAVANJE

I. OPĆE ODREDBE

Članak 1.

Ovim se Statutom uređuje:

– naziv, sjedište i pečat Hrvatskog zavoda za zapošljavanje
(u daljnjem tekstu: Zavod),

– pravni položaj, zastupanje, predstavljanje,

– djelatnost Zavoda,

– ustrojstvo Zavoda i naziv, sjedište i poslovi
njegovih us­troj­stvenih jedinica,

– tijela Zavoda i djelokrug njihova rada,

– način sudjelovanja sindikata pomoraca i
predstavnika brodara u posredovanju pri zapošljavanju pomaraca,

– način sudjelovanja evidentiranih nezaposlenih osoba
u provedbi mjera za poticanje zapošljavanja,

– postupak za ostvarivanje prava za vrijeme
nezaposlenosti,

– financiranje i poslovanje Zavoda,

– imovina Zavoda,

– javnost rada Zavoda,

– opći akti,

– tajnost podataka,

– druga pitanja značajna za obavljanje djelatnosti i
poslovanje Zavoda.

Članak 2

Zavod je osnovan Zakonom o posredovanju pri zapošlja­vanju
i pravima za vrijeme nezaposlenosti (»Narodne novine« br. 32/02, 86/02) - u
daljnjem tekstu Zakon.

Članak 3.

Zavod je pravna osoba s pravima, obvezama i odgovornošću
utvrđenima Zakonom i ovim Statutom.

II. NAZIV, SJEDIŠTE I PEČAT
ZAVODA

Članak 4.

Zavod obavlja svoju djelatnost, posluje i sudjeluje u
pravnom prometu pod nazivom HRVATSKI ZAVOD ZA ZAPO­ŠLJA­VANJE.

Naziv Zavoda mora se istaknuti na zgradi u kojoj je
njegovo sjedište, odnosno u kojoj obavlja djelatnost radi koje je osnovan.

Članak 5.

Sjedište Zavoda je u Zagrebu, Radnička cesta broj 1.

Članak 6.

Zavod ima pečat s grbom Republike Hrvatske, koji se
stavlja samo na akte koje Zavod donosi u obavljanju javnih ovlasti, a u ostalim
slučajevima upotrebljava pečat bez grba Republike Hrvatske.

Članak 7.

Pečat s grbom Republike Hrvatske okruglog je oblika,
pro­mjera 38 mm.

U gornjem polukrugu pečata urezane su riječi:
REPUBLIKA HRVATSKA, ispod toga HRVATSKI ZAVOD ZA ZAPOŠLJA­VANJE.

U sredini pečata urezan je grb Republike Hrvatske.

U donjem polukrugu pečata urezane su riječi: SREDIŠNJA
SLUŽBA, odnosno PODRUČNA SLUŽBA, a ispod toga riječ ZAGREB, odnosno naziv mjesta
sjedišta područne službe Zavoda.

Redni broj stavlja se u pečat iznad grba Republika
Hrvatska.

Naručivanje, upotreba i
zamjena pečata s grbom Republike Hrvatske obavlja se način propisan zakonom.

Članak 8.

Pečat bez grba Republike Hrvatske okruglog je oblika,
pro­mjera 30 mm.

U krugu pečata urezan je
tekst: HRVATSKI ZAVOD ZA ZAPOŠLJAVANJE.

U sredini pečata urezane su
riječi: SREDIŠNJA SLUŽBA odnosno PODRUČNA SLUŽBA, a ispod toga urezane su riječi
ZAGREB, odnosno naziv mjesta sjedišta područne službe.

Svaki pečat ima svoj broj
ispod riječi ZAGREB, odnosno ispod mjesta sjedišta područne službe Zavoda.

U uredskom poslovanju Zavod
upotrebljava štambilj pravokutnog oblika, bez grba Republike Hrvatske, koji
sadrži naziv Zavoda i njegovo sjedište, te naziv i sjedište Središnje službe,
od­nosno područne službe Zavoda.

Odlukom ravnatelja Zavoda utvrđuje se način upotrebe
i broj pečata i štambilja, te osobe odgovorne za njihovo čuvanje.

Članak 9.

Zavod u svom poslovanju upotrebljava zaštitni znak.

Zaštitni znak sastoji se od tri kvadrata.

Crveni kvadrat je ukošen za
45° i u njega je upisano slovo H. Na njegovu se donju lijevu i desnu stranicu
nastavljaju dva siva kvadrata, dodirujući se svojim uglovima i u njih su
upisana slova Z.

III. PRAVNI POLOŽAJ,
ZASTUPANJE I PREDSTAVLJANJE ZAVODA

Članak 10.

Zavod
je javna ustanova koja se upisuje u sudski registar.

Zavod
se upisuje i u registar ili drugu evidenciju ustanova ako je to utvrđeno
zakonom ili drugim propisom

Članak
11.

Zavod
posluje samostalno i obavlja svoju djelatnost pod uvjetima i na način određen
Zakonom, drugim propisima, ovim Statutom i drugim općim aktima Zavoda.

Članak 12.

Zavod predstavlja i zastupa ravnatelj u okviru
djelatnosti upisane u sudski registar, uz ograničenja utvrđena ovim Statutom.

IV. DJELATNOST ZAVODA

Članak 13.

U okviru svoje djelatnosti Zavod obavlja sljedeće
poslove:

– prati, analizira i istražuje
gospodarska, socijalna i druga kretanja, zaposlenost, zapošljavanje i
nezaposlenost, te njihove međusobne utjecaje, na temelju čega predlaže mjere za
unapre­đenje zapošljavanja,

– vodi evidencije o
nezaposlenima, posreduje pri zapošlja­vanju između poslodavaca i osoba koje traže
zaposlenje, prati potrebe za radnicima, njihovo zapošljavanje, te u tom poslu
surađuje s poslodavcima i drugim pravnim i fizičkim osobama koje se bave
posredovanjem pri zapošljavanju,

– vrši usluge poslodavcima
prema njihovim posebnim zah­tje­vima uz nadoknadu troškova,

– u suradnji s poslodavcima,
obrazovnim ustanovama i drugim pravnim osobama organizira i provodi pripremu za
zapoš­ljavanje, te provodi aktivnu politiku zapošljavanja,

– surađuje s obrazovnim
ustanovama radi usklađivanja obrazovnih programa s tržištem rada,

– provodi međunarodne ugovore
o zapošljavanju i pravima za vrijeme nezaposlenosti,

– ugovara i provodi projekte
uz domaće i inozemno financiranje u cilju povećanja kvalitete rada Zavoda i
poticanja zapoš­ljivosti,

– obavlja poslove zapošljavanja
hrvatskih državljana u inozemstvu i ostvarivanja njihovih prava, te izdaje radne
dozvole stranim državljanima i osobama bez državljanstva za rad u Republici
Hrvatskoj,

– rješava o pravima
nezaposlenih osoba i obavlja isplatu naknada na temelju donijetih rješenja,

– usmjerava i upravlja
sredstvima ostvarenim po osnovi doprinosa za zapošljavanje i drugim sredstvima
osiguranim za namjene utvrđene Zakonom,

– donosi akte kojima se utvrđuju
postupci i način rada u posredovanju pri zapošljavanju, te mjerila, način korištenja
i visina pomoći i naknada za prava utvrđena Zakonom,

– izdaje stručno-informativne
publikacije,

– obavlja i druge poslove utvrđene Zakonom, ovim
Statutom i aktima Zavoda.

V. USTROJSTVO ZAVODA

Članak
14.

Radi nesmetanoga, racionalnoga i uspješnog obavljanja
djelatnosti Zavoda i dostupnosti ostvarivanja prava za vrijeme nezaposlenosti
utvrđenih Zakonom, Zavod obavlja stručne, pravne, administrativne i druge
poslove u jedinstvenoj stručnoj službi.

Zavod obavlja poslove iz
svoje djelatnosti u sljedećim ustrojstvenim jedinicama:

– središnjoj ustrojstvenoj
jedinici,

– područnim
ustrojstvenim jedinicama.

Članak 15.

Naziv središnje ustrojstvene
jedinice Zavoda je SREDIŠNJA SLUŽBA, sa sjedištem u Zagrebu, Radnička cesta 1.

Nazivi područnih
ustrojstvenih jedinica jesu:

1. Područna služba Bjelovar
sa sjedištem u Bjelovaru za Bjelovarsko-bilogorsku županiju,

2. Područna služba Čakovec sa
sjedištem u Čakovcu za Međimursku županiju,

3. Područna služba Dubrovnik
sa sjedištem u Dubrovniku za Dubrovačko-neretvansku županiju,

4. Područna služba Gospić sa
sjedištem u Gospiću za Ličko-senjsku županiju,

5. Područna služba Karlovac
sa sjedištem u Karlovcu za Karlovačku županiju,

6. Područna služba Krapina sa
sjedištem u Krapini za Krapinsko-zagorsku županiju,

7. Područna služba Križevci
sa sjedištem u Križevcima za Koprivničko-križevačku županiju,

8. Područna služba Kutina sa
sjedištem u Kutini za gradove Kutina i Novska s naseljima koja ulaze u njihov
sastav, te općine Jasenovac, Lipovljani, Popovača i Velika Ludina s naseljima
koja ulaze u njihov sastav,

9. Područna služba Osijek sa
sjedištem u Osijeku za Osječ­ko-baranjsku županiju,

10. Područna služba Požega sa
sjedištem u Požegi za Požeš­ko-slavonsku županiju,

11. Područna služba Pula sa
sjedištem u Puli za Istarsku županiju,

12. Područna služba Rijeka sa
sjedištem u Rijeci za Primorsko-goransku županiju,

13. Područna služba Sisak sa
sjedištem u Sisku za gradove Glina, Hrvatska Kostajnica, Petrinja i Sisak s
naseljima koja ulaze u njihov sastav, te za općine Donji Kukuruzari, Dvor,
Gvozd, Hrvatska Dubica, Lekenik, Majur, Martinska Ves, Sunja i Topusko s
naseljima koja ulaze u njihov sastav,

14. Područna služba Slavonski
Brod sa sjedištem u Slavonskom Brodu za Brodsko-posavsku županiju,

15. Područna služba Split sa
sjedištem u Splitu za Splitsko-dalmatinsku županiju,

16. Područna služba Šibenik
sa sjedištem u Šibeniku za Ši­bensko-kninsku županiju,

17. Područna služba Varaždin
sa sjedištem u Varaždinu za Varaždinsku županiju,

18. Područna služba Vinkovci
sa sjedištem u Vinkovcima za gradove Vinkovci i Županja s naseljima koja ulaze
u njihov sas­tav, te općine Andrijaševci, Babina Greda, Bošnjaci, Cerna,
Drenovci, Gradište, Gunja, Ivankovo, Jarmina, Nijemci, Nuštar, Otok, Privlaka,
Stari Jankovci, Stari Mikanovci, Vođinci, Vrbanja i Tordinci s naseljima koja
ulaze u njihov sastav,

19. Područna služba
Virovitica sa sjedištem u Virovitici za Virovitičko-podravsku županiju,

20. Područna služba Vukovar
sa sjedištem u Vukovaru za gradove Ilok i Vukovar s naseljima koja ulaze u
njihov sastav, te općine Bogdanovci, Borovo, Lovas, Negoslavci, Tompojevci,
Tovarnik i Trpinja s naseljima koja ulaze u njihov sastav,

21.
Područna služba Zadar sa sjedištem u Zadru za Zadarsku županiju,

22.
Područna služba Zagreb sa sjedištem u Zagrebu za Zagr­ebačku županiju i Grad
Zagreb.

Ispostave područnih službi Zavoda uređuju se općim
aktom o unutarnjem ustrojstvu Zavoda.

Članak 16.

Općim aktom o unutarnjem ustrojstvu Zavoda utvrdit će
se, u skladu s ovim Statutom, djelokrug ustrojstvenih jedinica, nazivi
unutarnjih ustrojstvenih jedinica, odgovornost u vezi s njihovim upravljanjem i
radom, radna mjesta, okvirni broj potrebnih radnika, kao i druga pitanja značajna
za obavljanje poslova u Zavodu.

Članak 17.

Središnja služba Zavoda obavlja sljedeće poslove:

– prati, analizira i istražuje gospodarska, socijalna
i druga kretanja, zaposlenost, zapošljavanje i nezaposlenost, te njihove međusobne
utjecaje, na temelju čega predlaže mjere za unapre­đenje zapošljavanja,

– utvrđuje jedinstvene standarde, postupke,
metodologiju i instrumentarij stručnog rada za područnu službu i Središnju službu,

– daje neposredne upute za obavljanje poslova područnim
službama i stručno ih nadzire,

– predlaže plan rada Zavoda,

– predlaže mjere za razvoj i
funkcioniranje informacijskog sustava i odgovorna je za njegov rad,

– provodi prvostupanjski
postupak u svezi izdavanja radnih dozvola, te podnosi pismeni referat Upravnom
vijeću radi rješa­vanja u drugostupanjskom postupku,

– rješava o žalbama u
drugostupanjskom postupku u ostvarivanju prava za vrijeme nezaposlenosti,

– provodi međunarodne ugovore
o zapošljavanju i pravima za vrijeme nezaposlenosti,

– obavlja poslove zapošljavanja
hrvatskih državljana u inozemstvu i ostvarivanja njihovih prava,

– usmjerava sredstva
ostvarena po osnovi doprinosa za zapošljavanje i iz drugih izvora za namjene
utvrđene Zakonom,

– predlaže akte kojima se
utvrđuju postupci i način rada u posredovanju pri zapošljavanju, te mjerila, način
korištenja i visina pomoći i naknada za prava utvrđena Zakonom,

– izdaje stručno-informativne
publikacije,

– obavlja i druge poslove
utvrđene ovim Statutom i aktima Zavoda.

Članak 18.

Područne službe obavljaju poslove propisane člankom
13. ovoga Statuta osim poslova iz podstavaka 8., 10. i 11. istoga članka.

Poslove
posredovanja u zapošljavanju pomoraca obavljaju područne službe u Rijeci i
Splitu.

VI. TIJELA ZAVODA

1. Upravno vijeće Zavoda

Članak
19.

Zavodom upravlja Upravno vijeće Zavoda (u daljnjem
tekstu: Upravno vijeće).

Upravno vijeće se sastoji od
9 članova koje imenuje Vlada Republike Hrvatske, i to:

– 3 člana na prijedlog
ministra nadležnoga za rad i

– 6 članova, od kojih 3
predstavnika sindikata i 3 predstavnika poslodavaca, na prijedlog
Gospodarsko-socijalnog vijeća ili na prijedlog reprezentativnih udruga
poslodavaca i sindikata, ako Gospodarsko-socijalno vijeće nije osnovano.

Mandat članova Upravnog vijeća traje četiri godine.
Ista osoba može se ponovno imenovati za člana Upravnog vijeća.

Predsjednika Upravnog vijeće
biraju i razrješuju članovi Upravnog vijeća između članova koje je predložio
ministar nadležan za rad, a zamjenika predsjednika između članova Upravnog vijeća.

Predsjednik i njegov zamjenik
biraju se na vrijeme od četiri godine.

Upravno vijeće za svoj rad
odgovara Vladi Republike Hrvat­ske.

Članak 20.

Upravno vijeće obavlja sljedeće
poslove:

– donosi Statut i druge opće
akte Zavoda,

– donosi godišnji plan rada Zavoda

– donosi godišnji financijski plan Zavoda, kao i
njegove izmjene, te usvaja periodične obračune i završni račun Zavoda,

– donosi izvješće o izvršenju
godišnjeg plana rada i poslovanja Zavoda i podnosi ga nadležnom ministarstvu za
rad,

– odlučuje o davanju
prethodne suglasnosti ravnatelju Zavoda za stjecanje, opterećenje ili otuđenje
imovine u slučajevima utvrđenim ovim Statutom čija vrijednost prelazi 200.000,00
kuna,

–  uz suglasnost Vlade Republike Hrvatske, odnosno tijela koja ona
odredi, odlučuje o stjecanju, otuđenju ili opterećenju nekretnina i druge
imovine ili sklapanju pravnih poslova čija vrijednost prelazi iznos od
1.000.000,00 kuna,

– odlučuje o osnivanju druge
pravne osobe,

– donosi odluku o osnivanju
područnih službi i ispostava,

– odlučuje samostalno o
stjecanju, otuđenju ili opterećenju nekretnina i druge imovine ili sklapanju
pravnih poslova čija vrijednost ne prelazi iznos od 1.000.000,00 kuna,

– utvrđuje mjere aktivne
politike zapošljavanja, uvjete za njihovo korištenje, potrebna financijska
sredstva,

– prati i razmatra stanje i kretanje
na tržištu rada na osnovi izvješća stručne službe Zavoda,

– prati i razmatra provođenje
međunarodnih konvencija i međudržavnih ugovora iz djelatnosti zapošljavanja,

– donosi odluku o uvjetima i
načinu isplate novčane naknade o jednokratnom iznosu,

– donosi odluku o uvjetima za
korištenje prava i visini naknade za jednokratnu novčanu pomoć i naknadu putnih
i selidbenih troškova,

– donosi odluku o načinu i
mjestu podnošenja, vođenja, sadržaju i rokovima prijava, evidencija i izvješća,

– osniva povjerenstva, odbore
i druga radna tijela,

– donosi odluke po žalbama na
prvostupanjska rješenja u svezi s radnim dozvolama,

– daje preporuke i mišljenja
o pojedinim pitanjima ravnatelju Zavoda,

– donosi Poslovnik o svom
radu,

– raspravlja i odlučuje o
drugim pitanjima od interesa za obavljanje djelatnosti zapošljavanja.

Članak 21.

Upravno vijeće obavlja
poslove iz svog djelokruga na sjednicama.

Upravno vijeće pravovaljano
odlučuje kada je sjednici nazočno više od polovine ukupnog broja članova.

Upravno vijeće donosi odluke natpolovičnom većinom
ukupnog broja članova na način utvrđen Poslovnikom o radu Upravnog vijeća.

Članak
22.

U radu Upravnog vijeća sudjeluju, bez prava odlučivanja,
ravnatelj Zavoda i pomoćnici ravnatelja.

Predsjednik Upravog vijeća dužan je sazvati sjednicu
Upravnog vijeća ako to zatraži:

– najmanje 4 člana Upravnog vijeća,

– ravnatelj Zavoda,

– ministar nadležan za rad,

– Vlada Republike Hrvatske.

Članak 23.

Član Upravnog vijeća može biti razriješen dužnosti i
prije isteka vremena na koje je imenovan ako:

– sam zatraži razrješenje,

– ne ispunjava dužnosti člana dulje od tri mjeseca.

Prijedlog za razrješenje mogu podnijeti predlagatelji
iz član­ka 19. stavka 2. točke 1. i 2. ovoga Statuta.

Poticaj za razrješenje člana Upravnog vijeća mogu
dati Upravno vijeće i ravnatelj Zavoda.

Član Upravnog vijeća dužan je redovito dolaziti na
sjednice Upravnog vijeća, te prenositi informacije i inicijative s Upravnog
vijeća tijelu koje ga je predložilo, kao i tih tijela Upravnom vijeću i
ravnatelju Zavoda.

Članak 24.

Članovi Upravnog vijeća imaju pravo na naknadu za rad
i pravo na naknadu materijalnih troškova, ako zakonom ili drugim propisom nije
drugačije određeno.

Naknada za rad članova Upravnog vijeća određuje se
mjesečno u iznosu od 70% od mjesečne neto plaće isplaćene u Zavodu u mjesecu
koji prethodi isplati, uvećanom za najviše stope poreza i prireza.

Ako se u toku mjeseca održi više od jedne sjednice
naknada se uvećava za 30%.

 Za
predsjednika Upravnog vijeća iznos naknade iz stavka 2. i 3. ovoga članka uvećava
se za 20%.

2. Ravnatelj Zavoda

Članak 25.

Voditelj Zavoda je ravnatelj koji je odgovoran za
zakonitost rada Zavoda.

Ravnatelja Zavoda imenuje i razrješuje Vlada
Republike Hrvatske na prijedlog ministra nadležnoga za rad, a na temelju provedenog
javnog natječaja.

Ravnatelj Zavoda predstavlja i zastupa Zavod.

Članak 26.

Za ravnatelja Zavoda može biti imenovana osoba koja
ima:

– visoku stručnu spremu pravnoga, ekonomskoga ili
drugoga društvenog smjera i

– pet godina radnog iskustva u struci.

Članak 27.

Na trajanje mandata ravnatelja, njegovo imenovanje i
razrje­še­nje primjenjuju se odredbe Zakona o ustanovama.

Članak
28.

Ravnatelj
Zavoda je u radnom odnosu u Zavodu, u kojemu ostvaruje prava i obveze iz radnog
odnosa, ako zakonom nije drukčije propisano.

Međusobna prava i obveze ravnatelja i Zavoda uređuju
se ugovorom o radu, kojega u ime Zavoda sklapa predsjednik Up­rav­nog vijeća,
sukladno odluci Upravnog vijeća o bitnim sastojcima ugovora.

Članak
29.

Ravnatelj Zavoda odgovara za svoj rad Vladi Republike
Hrvatske i Upravnom vijeću.

Članak 30.

Ravnatelj Zavoda:

– organizira i vodi rad i poslovanje Zavoda,

– poduzima sve pravne radnje u ime i za račun Zavoda,

– predlaže osnove poslovne politike, financijskog
plana i plana rada Zavoda,

– donosi odluke u vezi s poslovanjem Zavoda, osim
onih o kojima odlučuje Upravno vijeće,

– osigurava provedbu Zakona, ovoga Statuta,
financijskog plana i programa rada, te drugih općih akata Zavoda,

– donosi drugostupanjska rješenja o pravima
nezaposlenih sukladno zakonu i općim aktima,

– podnosi Upravnom vijeću
najmanje dva puta godišnje izvješće o radu Zavoda, brine se o namjenskom trošenju
sredstava Zavoda, djelotvornosti i zakonitosti u radu i poslovanju Zavoda,

– organizira pripreme za rad
Upravnog vijeća i predlaže donošenje općih akata i odluka iz nadležnosti
Upravnog vijeća,

– imenuje i razrješuje pročelnike
područnih službi na temelju provedenog javnog natječaja,

– sklapa ugovore o radu s
radnicima Zavoda i odlučuje o svim pravima i obvezama iz radnog odnosa i u vezi
s radnim odnosom,

– određuje osobe ovlaštene za
potpisivanje Zavoda,

– brine se o javnosti rada
Zavoda, informiranju javnosti o obavljanju djelatnosti Zavoda, te objavljivanju
općih akata,

– obavlja i druge poslove
sukladno Zakonu, ovom Statutu i drugim općim aktima Zavoda.

Članak 31.

Ravnatelj Zavoda ne može
sklapati pravne poslove o stjeca­nju, otuđenju ili opterećenju nekretnina bez
odobrenja Upravnog vijeća Zavoda.

Ravnatelj Zavoda odlučuje o
korištenju novčanih sredstava, fonda opreme, pribavljanju i prodaji pokretnih
stvari i opreme, rashodu, prodaji, davanju ili uzimanju na poslugu ili zakup
tih stvari, ako njihova vrijednost ne prelazi 200.000,00 kuna.

Članak 32.

Ravnatelj Zavoda može opunomoćiti
drugu osobu da zastupa Zavod u pravnom prometu. Punomoć može dati samo u
granicama svojih ovlasti sukladno odredbama zakona kojim se uređuju obvezni
odnosi. Pojedina svoja ovlaštenja ravnatelj može pismeno prenijeti na pojedine
radnike Zavoda.

3. Pomoćnici ravnatelja

Članak 33.

Ravnatelj Zavoda ima četiri pomoćnika:

– za posredovanje pri zapošljavanju i pripremu za
zapo­šljavanje,

– za
ekonomske poslove i upravljanje imovinom Zavoda,

– za
pravne i opće poslove i prava po osnovi nezaposlenosti,

– za
kadrovske poslove, obrazovanje i kontrolu kvalitete.

Pomoćnike ravnatelja imenuje i razrješuje Vlada
Republike Hrvatske, na prijedlog ravnatelja.

Pomoćnici ravnatelja imenuju se na četiri godine, a
na temelju provedenog javnog natječaja. Ista osoba može se ponovno imenovati za
pomoćnika ravnatelja.

Ako je ravnatelj spriječen u obavljanju poslova ili
je odsutan, zamjenjuje ga pomoćnik ravnatelja kojega on odredi.

Članak 34.

Pomoćnik ravnatelja je u radnom odnosu u Zavodu u
kojem ostvaruje sva prava i obveze iz radnog odnosa, ako zakonom nije drugačije
određeno.

Međusobna prava i obveze pomoćnika ravnatelja i
Zavoda uređuju se ugovorom o radu kojeg u ime Zavoda sklapa ravnatelj Zavoda.

Članak
35.

Pomoćnikom ravnatelja za posredovanje pri zapošljavanju
i prava za vrijeme nezaposlenosti može biti imenovana osoba koja ima visoku
stručnu spremu pravnog, ekonomskog ili drugog društvenog smjera i pet godina
radnog iskustva u struci.

Pomoćnikom ravnatelja za ekonomske poslove i
upravljanje imovinom Zavoda može biti imenovana osoba koja ima visoku stručnu
spremu ekonomskog smjera i pet godina radnog iskustva u struci.

Pomoćnikom ravnatelja za za pravne i opće poslove i
prava po osnovi nezaposlenosti može biti imenovana osoba koja ima visoku stručnu
spremu pravnog smjera i pet godina radnog iskustva u struci.

Pomoćnikom ravnatelja za kadrovske poslove,
obrazovanje i kontrolu kvalitete može biti imenovana osoba koja ima visoku stručnu
spremu pravnog, ekonomskog ili drugog društvenog smjera i pet godina radnog
iskustva u struci.

Članak 36.

Vlada Republike Hrvatske dužna je razriješiti pomoćnika
rav­natelja prije isteka vremena na koje je imenovan:

– ako sam zatraži razrješenje,

– ako nastanu razlozi koji po posebnim propisima ili
po propisima kojima se uređuju radni odnosi dovode do prestanka ugovora o radu,

– ako ne postupa po propisima i općim aktima i bez
valjanog razloga ne provodi odluke Upravnog vijeća ili ravnatelja ili postupa u
suprotnosti s njima,

– ako svojim nesavjesnim ili nepravilnim radom
prouzroči Zavodu veću štetu ili ako zanemaruje ili nesavjesno obavlja svoje dužnosti,
te su time nastale ili mogu nastati veće smetnje u obavljanju poslova Zavoda.

Članak
37.

Pomoćnik ravnatelja Zavoda organizira, vodi i nadzire
poslove sektora kojim rukovodi i pruža stručnu pomoć ravnatelju u obavljanju
poslova iz njegovog djelokruga.

Pomoćnik ravnatelja je za svoj rad odgovoran
ravnatelju i Vladi Republike Hrvatske.

4.
Pročelnici područnih službi

Članak
38.

Voditelj
područne službe jest pročelnik, koji organizira, vodi, usklađuje i nadzire rad
za koji je odgovoran.

Pročelnika
područne službe imenuje ravnatelj Zavoda na temelju provedenog javnog natječaja.

Pročelnik područne službe imenuje se na četiri
godine.

Pročelnikom područne službe može biti imenovana osoba
koja ima:

– visoku stručnu spremu
pravnoga, ekonomskoga ili drugog društvenog smjera,

– pet godina radnog iskustva
u struci.

Pročelnik područne službe
odgovara za svoj rad ravnatelju Zavoda.

Ako je pročelnik područne službe
spriječen u obavljanju poslova ili je odsutan, zamjenjuje ga osoba koju odredi
ravnatelj na prijedlog pročelnika.

Članak 39.

Ravnatelj je dužan razriješiti
pomoćnika područne službe prije isteka vremena na koje je imenovan iz razloga
navedenih u članku 36. ovoga Statuta.

Druga
tijela područne službe

Članak
40.

Pri područnoj službi ustrojava se Savjetodavno vijeće
koje se sastoji od tri predstavnika poslodavaca i tri predstavnika sindikata
kojeg imenuje Gospodarsko-socijalno vijeće županije i Grada Zagreba s područja
pojedine područne službe, te jednog predstavnika udruga nezaposlenih s područja
pojedine područne službe, ako su takve udruge osnovane.

Pročelnik područne službe dužan
je, prije donošenja odluka koje utječu na položaj nezaposlenih, a osobito
odluka koje se odnose na donošenje i provedbu mjera za poticanje zapošljavanja,
o tim odlukama savjetovati se sa Savjetodavnim vijećem.

Članak 41.

Pri područnoj službi koja se
bavi posredovanjem u zapo­šljavanju pomoraca osniva se i Savjetodavno vijeće za
zapošlja­vanje pomoraca sa svrhom promicanja uloge Zavoda u posredovanju pri
zapošljavanju pomoraca i osiguranja primjene odgo­varajućih standarda radi
poboljšanja životnih i radnih uvjeta pomoraca.

Savjetodavno vijeće za zapošljavanje
pomoraca sudjeluje poglavito u:

– unapređivanju organiziranog
posredovanja pri zapošlja­vanju pomoraca,

– osiguranju povoljnih uvjeta
zapošljavanja na brodovima pod zastavama pogodnosti,

– unapređivanju vođenja
evidencija nezaposlenih pomoraca,

– postupku oglašavanja i
informiranja pomoraca kod izbora zaposlenja (broda) i poslodavca,

– postupku ostvarivanja prava
brodara da odabere posadu prema svojem mjerilu,

– planiranju zapošljavanja
hrvatskih pomoraca na brodovima stranih poslodavaca,

– izradi popisa zanimanja za
koje se ne može posredovati pri zapošljavanju na brodovima stranih poslodavaca
(popis deficitarnih zanimanja),

– predlaganju i odlučivanju o
općim uvjetima zapošljavanja pomoraca i poslovnoj suradnji s pomorskim
poslodavcem u postupku zaključivanja ugovora o radu,

– utvrđivanju uvjeta za rad i
zapošljavanje hrvatskih pomoraca na brodovima koji nose zastave pogodnosti
prije potpisivanja ugovora o radu između poslodavaca i Zavoda,

–
nadzoru primjene ugovora o radu te ostvarivanja utvrđenih uvjeta iz potpisanih
ugovora.

Savjetodavno
vijeće za zapošljavanje pomoraca čine dva predstavnika Zavoda, dva predstavnika
reprezentativnih sindikata pomoraca i dva predstavnika reprezentativnih udruga
brodara.

Pri donošenju svih odluka,
koje se tiču zapošljavanja pomoraca, pročelnik područne službe mora se o tome
savjetovati sa Savjetodavnim vijećem za zapošljavanje pomoraca, koje je u toj
službi osnovano.

5. Stručno vijeće Zavoda

Članak
42.

Stručno vijeće Zavoda sastavljeno je od ravnatelja i
pomoć­nika ravnatelja.

Stručno vijeće raspravlja i odlučuje o stručnim
pitanjima rada Zavoda u sklopu nadležnosti utvrđenih Zakonom, te Upravnom vijeću
daje mišljenja i prijedloge glede organizacije rada, uvjeta za razvitak
djelatnosti te drugih poslova utvrđenih Zakonom.

Stručno vijeće može raditi i u proširenom sastavu kad
su na­zoč­ni svi pročelnici područnih službi.

Na
sjednicu Stručnog vijeća mogu se pozvati određeni struč­njaci i druge osobe
koje odredi ravnatelj.

VII. POSTUPAK ZA
OSTVARIVANJE PRAVA ZA VRIJEME NEZAPOSLENOSTI

Članak 43.

Postupak u kojemu se rješava o pravu za vrijeme
nezaposlenosti pokreće se na zahtjev stranke ili po službenoj dužnosti.

Stranka zahtjev podnosi mjesno nadležnoj područnoj
službi, odnosno ispostavi.

O pravu za vrijeme nezaposlenosti rješavaju:

1. u prvom stupnju – područna služba u kojoj je
nezaposlena osoba evidentirana, a

2. u drugom stupnju – Središnja služba.

Rješenje kojim se odlučuje o pravu za vrijeme
nezaposlenosti donosi pročelnik područne službe ili osoba koju on ovlasti.

Rješenje
kojim se odlučuje o žalbi donosi ravnatelj Zavoda ili osoba koju on ovlasti.

VIII. FINANCIJSKO POSLOVANJE
ZAVODA

Članak
44.

Sredstva za djelatnost zapošljavanja osiguravaju se
doprinosom za zapošljavanje u skladu sa Zakonom i iz drugih Zakonom propisanih
izvora.

Sredstva doprinosa za zapošljavanje uplaćuju se na
jedinstveni račun državne riznice.

Članak 45.

Sredstva potrebna za pojedinu godinu i njihov
raspored utvr­đuju se državnim proračunom Republike Hrvatske i financijskim
planom Zavoda.

Financijski plan sadrži prihode i izdatke za
obavljane djelatnosti Zavoda, za rad stručne službe i druge izdatke u skladu sa
Zakonom.

Financijski plan dostavlja se ministarstvu nadležnom
za rad i ministarstvu nadležnom za financije.

Članak
46.

Financijski
plan tijekom godine može se mijenjati ako:

– se
prihodi ne ostvaruju prema planu,

– to zahtijevaju odnosi utvrđeni općom bilancom,

– se pokaže potreba za izmjenu plana prihoda i
rashoda,

– se sredstva u sklopu predviđenih
iznosa prihoda i rashoda drukčije raspoređuju.

Članak 47.

Zavod donosi
periodične obračune i završni račun za kalendarsku godinu.

Članak 48.

Zavod ima pričuvu koja se ostvaruje i koristi pod
uvjetima i na način utvrđen Zakonom.

Članak 49.

Za redovno poslovanje Zavod ima žiroračun, a svaka
pod­ručna služba ima po jedan podračun žiroračuna Zavoda.

IX. IMOVINA ZAVODA

Članak 50.

Zavod je nositelj prava vlasništva na imovini koju čine:

a) nekretnine (zemljišta, stanovi, poslovne zgrade i
prostorije i dr.)

b) pokretnine (sredstva rada, inventar i dr.)

c) dionice, udjeli i vrijednosni papiri

d) potraživanja i novac

e) ostala imovina.

X. JAVNOST RADA

Članak
51.

Rad
Zavoda je javan.

Za
davanje obavijesti sredstvima javnog priopćavanja o radu i poslovanju Zavoda
ovlašten je ravnatelj, odnosno osoba koju ravnatelj ovlasti.

Javnost rada Zavoda osigurava se dostupnošću podataka
i rada Zavoda sredstvima javnog priopćavanja te objavljivanjem Statuta Zavoda,
općih akata, odluka koje se odnose na prava nezaposlenih osoba i odluka o
mjerama za poticanje zapošljavanja u »Narodnim novinama«.

Zavod će
uskratiti davanje obavijesti, odnosno uvid u dokumentaciju sredstvima javnog
priopćavanja ako su u njoj sadržani tajni podaci utvrđeni u skladu sa zakonom,
ovim Statutom i drugim općim aktima.

XI.
OPĆI AKTI

Članak
52.

Opći akti Zavoda jesu Statut, pravilnici, poslovnici
i odluke kojima se utvrđuju pitanja značajna za djelovanje Zavoda.

Pored Statuta Zavod ima i
sljedeće opće akte:

– Pravilnik o radu,

– Pravilnik o unutarnjem
ustrojstvu i sistematizaciji radnih mjesta s koeficijenima složenosti poslova,

– Pravilnik o zaštiti na
radu,

– Pravilnik o zaštiti od požara,

– Poslovnik o radu Upravnog
vijeća.

Zavod može donositi i druge opće akte u skladu sa
Zakonom.

Članak 53.

Osnovni opći akt Zavoda je Statut.

Statut
donosi Upravno vijeće.

Suglasnost
na doneseni Statut Zavoda daje Vlada Republike Hrvatske potvrđivanjem Statuta.

Nakon što
ga potvrdi Vlada Republike Hrvatske, Statut Zavoda objavljuje se u »Narodnim
novinama«.

Članak
54.

Postupak
donošenja općeg akta Zavoda pokreće se prijedlogom općeg akta.

Pravo
predlaganja općih akata ima svaki član Upravnog vijeća, ravnatelj i Stručno
vijeće Zavoda.

Članak
55.

Statut
i drugi opći akti Zavoda kojima se uređuju prava i obveze nezaposlenih osoba i
odluka o mjerama za poticanje zapošljavanja objavljuju se u »Narodnim
novinama«.

Drugi
opći akti Zavoda objavljuju se se na oglasnim pločama u sjedištima svih
ustrojstvenih jedinica Zavoda i stupaju na snagu najranije na dan objave na
oglasnoj ploči u sjedištu Zavoda.

Statut i drugi opći akti
Zavoda iz stavka 1. ovoga članka moraju se objaviti i na oglasnim pločama Središnje
službe i područnih službi Zavoda.

XII.
TAJNOST PODATAKA

Članak 56.

Poslovnom
tajnom smatraju se podaci čije bi priopćavanje ili davanje na uvid neovlaštenim
osobama bilo protivno poslovanju Zavoda ili štetilo njegovu ugledu.

Članak
57.

Poslovnom tajnom smatraju se:

– dokumenti koje ravnatelj utvrdi poslovnom tajnom,

– podaci koje kao povjerljive nadležno tijelo državne
vlasti priopći Zavodu,

– mjere i način postupanja u slučaju nastanka
izvanrednih okolnosti,

– dokumenti koji se odnose na obranu,

– plan fizičko-tehničkog osiguranja objekata i
imovine Zavoda,

– drugi podaci čije bi priopćavanje neovlaštenoj
osobi bilo protivno interesima Zavoda, njegovog osnivača, te drugih tijela državne
vlasti.

Podatke koji predstavljaju poslovnu tajnu drugim
osobama mogu priopćiti ravnatelj i osobe koje on ovlasti uz prethodno
upozorenje o tajnosti podataka.

Povreda dužnosti čuvanja poslovne tajne predstavlja
težu povredu radne obveze.

O čuvanju poslovne tajne neposredno skrbi ravnatelj.

Ravnatelj Zavoda utvrđuje podatke koji se smatraju
poslovnom tajnom, kao i stupanj tajnosti.

Članak 58.

Profesionalnom tajnom smatraju se podaci o osobnom
ili obiteljskom životu radnika, nezaposlenih osoba i drugih osoba koje saznaju
radnici Zavoda u obavljanju svojih poslova, ili koje saznaju članovi Upravnog
vijeća i drugih tijela Zavoda, a čije bi neovlašteno priopćavanje moglo štetiti
interesu osobe na koju se podatak odnosi ili članovima njene obitelji.

Profesionalnom tajnom smatraju se i podaci o fizičkim
osobama pohranjeni u informatičkom sustavu Zavoda i drugi podaci utvrđeni općim
aktom Zavoda.

Članak 59.

Podatke koji se smatraju tajnom trećim osobama smije
dati na uvid ravnatelj Zavoda i osoba koju ravnatelj za to ovlasti pisanom
punomoći, pod uvjetima utvrđenim zakonom.

Povreda dužnosti čuvanja tajne predstavlja težu
povredu rad­ne obveze.

O čuvanju tajne brine se ravnatelj.

XIII. PRIJELAZNE I ZAVRŠNE ODREDBE

Članak 60.

Ravnatelj i pročelnici područnih službi Zavoda
nastavit će obavljati poslove ravnatelja i pročelnika područne službe do isteka
njihovog mandata.

Članak 61.

Stupanjem na snagu ovoga Statuta prestaju važiti
odredbe Statuta Hrvatskog zavoda za zapošljavanje (»Narodne novine«, broj
118/99).

Članak 62.

Ovaj Statut, nakon potvrđivanja od strane Vlade
Republike Hrvatske, objavljuje se u »Narodnim novinama«, a stupa na snagu danom
objave.

Klasa: 023-01/02-01/22
Urbroj: 344-17/1-03-4
Zagreb, 10. travnja 2003.

Predsjednica
Upravnog vijeća
**Darinka Orel,** v. r.

Statut, NN 86/2003-1049